Kinders brand dood op Limpopo-plaasFoto: Pixabay Twee peuters het Dinsdag op ŉ plaas buite Musina in Limpopo doodgebrand. Lt.kol. Moatshe Ngoepe, woordvoerder van die polisie, het gesê die voorval het op ŉ plaas in die Tshipise-gebied gebeur. Volgens Ngoepe het die twee kinders, onderskeidelik 20 maande en drie jaar oud, in ŉ kamer in ŉ huis op die plaas gelê en slaap. “Die kinders se ma het na ŉ ander huis gegaan om kos te maak. Terwyl sy besig was om kos te maak, het sy haar bure hoor skree en haar naam hoor roep,” het hy gesê. “Sy het uitgehardloop en gesien die huis waar sy haar twee kinders gelaat het, was aan die brand. Albei kinders het in die brand gesterf.” Ngoepe het gesê die SAPD veroordeel die dood van die twee kinders. “Lede van die gemeenskap, veral ma’s, word aangemoedig om hierdie soort voorval te vermy deur ten alle tye en behoorlik na hul kinders om te sien.” Die oorsaak van die brand is nog nie bekend nie, maar word deur die polisie ondersoek.